Hoe om beter te wees – in alles!Paul Maritz, is die koördineerder van Solidariteit Jeug. Foto: Verskaf. Deur Paul Maritz, die koördineerder vir Solidariteit Jeug Ons almal ken hulle, nè? Dáái mense – Die mense wat elke oggend vroeg by die werk is, altyd glimlag, altyd by alles uitkom, en dan nog ŉ duisend ander dinge ook doen, en boonop alles goed doen. Hoe doen hulle dit? Hoe is party mense so produktief, terwyl so baie van ons elke oggend ŉ interne oorlog moet oorwin om net onder die komberse uit te klim? By Solidariteit Jeug het ons die visie dat jongmense verantwoordelikheid vir hul eie loopbane moet neem. Ons as jeug moet ophou om die groot salaris van dag een af te verwag, sonder dat ons dit verdien het. Ons moet produktief wees, en bereid wees om op die eerlike en eervolle manier te werk op ons pad boontoe. Nou hoe presies word ŉ mens meer produktief? Hier is ŉ paar wenke wat van die wêreld se mees suksesvolle mense in hul lewens toepas om hul produktiwiteit te verbeter. Probeer dit en, wie weet, dalk is jy binnekort dáái mens! (Hierdie wenke is natuurlik nie net op jongmense van toepassing nie, selfs gesoute besigheidspersone en werknemers kan nog iets leer) Die stigter en uitvoerende direkteur van Facebook, Mark Zuckerberg, het, bo en behalwe die multimiljarddollar-maatskappy wat hy van die grond af opgebou het, oor die afgelope dekade geleer om Mandaryns te praat, en hy maak seker dat hy elke liewe dag ten minste een nuwe mens ontmoet. Die oomblik wat jy besluit jy weet nou genoeg, is dalk die oomblik wat jy gaan begin stagneer. Waaroor wil jy iets meer leer? Gaan soek dit, en gaan dan te werk om dit te leer. Jack Dorsey, die uitvoerende hoof van Twitter, het vir elke dag van die week ŉ tema en doelwit. Deur een groot uitdaging in verteerbare porsies in te deel, voel hy elke dag dat hy iets bereik het, al lyk dit na min in die groter prentjie. Sodoende raak hy ook nie moedeloos as hy die groot berg voor hom sien nie, omdat hy weet dat hy elke dag ŉ paar tree in die regte rigting neem. Hierdie wenk is sommer ŉ lekker een as jy hou van deelneem, veral teen jouself! Die uitvoerende hoof van Nissan, Carlos Ghosn, stel tydbeperkings vir alledaagse take. Deur ŉ vergadering tot 90 minute te beperk en aan almal wat die vergadering gaan bywoon, te sê dat hulle net 90 minute het om hul saak te stel, maak hy seker dat almal produktief is. En dat dít wat belangrik is, op die voorgrond bly, dat hulle nie afdwaal nie. Dinge soos administrasie of e-posse kan maklik binne ŉ spertyd gedoen word, so gee jouself byvoorbeeld een uur om ŉ taak af te handel, en spring weg. Jy sal verbaas wees watter groot verskil so ŉ klein aansporing kan maak. Jy kan jouself selfs beloon, byvoorbeeld met ŉ ietsie soets of ŉ koppie koffie as jy jou teikens bereik het. Wat is die moeilikste taak op jou tafel? Om daardie taak uit te stel totdat jy lus is daarvoor, is ŉ gevaarlike en onkundige speletjie. Wetenskaplikes glo dat ons in die oggend meer produktief is, daarom is dit dalk ŉ goeie idee om in die oggend met die moeilike take te begin, en dan die middag vir jou administrasie of herhalende take te gebruik. Sodoende gee jy jou beste vir die take wat jou op jou beste nodig het. Die wêreldbekende outeur Stephen Covey skryf in sy boek The 7 Habits of Highly Effective People dat daar vier tipes take is: Dié wat dringend en belangrik is; dié wat dringend is, maar nie belangrik nie; dié wat belangrik is, maar nie dringend nie; en dié wat nie belangrik of dringend is nie. Maak seker dat jy eerste uitkom by dit wat dringend én belangrik is! Produktiwiteit is nie ŉ onmoontlike doelwit nie, maar om die meeste uit jou lewe uit te kry, moet jy bereid wees om aan jouself te werk en slegte gewoontes uit te sny. Hierdie vier wenke is vier uit duisende klein dingetjies wat jy vandag kan doen om beter te wees, want wat is produktiwiteit dan anders as om sommer net beter te wees? Daarom sê ons by Solidariteit Jeug #WeesBeter: ja, beter as ander aansoekers, beter as die wette en regulasies wat jou terughou. Bowenal, wees môre beter as wat jy vandag is! Sluit gerus vandag nog aan by Solidariteit Jeug vir meer advies oor hoe om die werkplek te bemeester. Gaan na www.jeug.co.za en volg die stappe.